《秋怀》
宋代·张嵲

前山跻暮气，虚檐纳轻阴。
沉疴稍轻体，徐步望遥岑。
泬寥天宇净，斐亹秋云深。
原野旷萧条，岗阜何崎嶔。
微霜被群物，悴叶声萧森。
游鳞奔巨壑，翔鸟候穹林。
结念非一端，滞思纷相寻。
伊昔抱微尚，夙怀尘外心。
风波一震荡，飘流安可任。
廉颇思赵士，钟仪怀楚音。
往愤既切古，来忧方在今。
安排谅{上卫下足}言，委顺亦虚襟。
由来穷达士，万古同堙沉。
聊申悽断意，持和双南金。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。